 Na MASHIRIKA MAPUTO, MSUMBIJI PASTA mmoja nchini Msumbiji alifariki baada ya kuishi siku 25 bila chakula na maji katika jaribio la kufunga alivyofanya Yesu kulingana na Bibilia Takatifu. Vyombo vya habari nchini humo, vimeripoti kwamba Francisco Barajah, 39, mwasisi wa Kanisa la Kievanjelisti la Santa Trindade, alikufa katika hospitali moja mjini Beira Jumatano jioni.Shirika la habari la Uingeraza (BBC), lilisema kuwa Barajah alijaribu kuiga Yesu aliyefunga kwa siku 40, kulingana na maandiko ya Bibilia. Kufikia wakati ambapo Barajah alipokuwa akipewa huduma ya matibabu, utumbo wake ulikuwa umefeli kufanya kazi na akapatikana na ugonjwa wa anemia. Hii ni hali ambapo mwili haina chembechembe za damu za kutosha kubeba kiwango tosha cha oksijeni, BBC ikaandika.Familia yake na wafuasi wa kanisa lake ndio waligundua kuwa Barajah alianza kuugua baada kwa kutokula wala kunywa maji kwa siku 25 ndipo wakamkimbiza hospitalini. “Kule hospitalini alipewa dawa aina ya serum ili kumwongezea maji mwilini,” BBC ikasema. Wahudumu katika hospitali ya Central da Beira walijaribu kumpa Barajah vyakula vya majimaji, lakini alipovila, vyakula hivyo viliumiza utumbo wake, iliripoti tovuti ya Noticias inayopeperusha habari kwa lugha ya Kireno. Aidha, Pasta Barajah alikuwa amepoteza uzani mwingi, akadhoofika kiasi kwamba hangeweza kusimama bila kusaidiwa, mtandao huo ukasema. Kakake, Barajah, Marques Manuel Barajah, alisema Pasta huyo alifunga kula chakula na kunywa maji wakati ambapo alikuwa akiugua maradhi ya shinikizo la damu. Haikujulikana waziwazi jinsi Pasta Barajah alivyoishi kwa siku 25 bila kunywa maji. Kulingana na rekodi iliyonakiliwa kwenye Kitabu cha Kumbukumbu za Matukio Makuu Duniani, muda mrefu ambapo mtu amedumu bila chakula na maji ni siku 18. Mtu aliyewahi kufanya hivyo ni tineja fulani raia wa Australia aliyewekwa kizuizini na kusahauliwa na polisi mnamo 1979. Bibilia pia haielezei waziwazi ikiwa Yesu alikosa kunywa maji alipofungwa kwa siku 40. Injili za Mathayo na Luka zinasema kuwa Kristu alihisi “njaa” na “hakula chochote”. Barajah sio muumini wa kwanza wa Kikristo kufa akijaribu kuiga Yesu. Mnamo 2006 mwanamke mwenye umri wa miaka 34 alikufa mashariki mwa London kwa kususia chakula na maji kwa siku 23 akijaribu kuiga Yesu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  